टरकाऊनंदे दी इक नेही बनगी बी है जेह्ड़े झूठ इस चाल्ली बोलदे न जे सुनने आह्ले गी ओह् सच गै लभदा ऐ। जेकर तुसेंगी पता लग्गी बी जा जे ओह् तुसें गी टरकाऽ दे न, तां बी ओह् पकड़ाई नेईं दिंदे, ठीक उस्सै चाल्ली जियां-का पुञां डु’ल्ले दे पारे गी तुस दिक्खा दे होंदे ओ, पर उसी हत्थै च चुक्की निं सकदे। ते जेकर तुस टालमटोल करने आह्ला आखने दी सोचारदे होवो, तां थुआढ़े आखने कोला पैह्ले गै आखी ओड़गंन, ‘कमाल ऐ, मुद्दई सुस्त ते गुआह् चुस्त। तुसें गी आखे दा बी ऐ हा जे कल में तुं’दे लेई टाइम लैते दा, पर तुं’दे दर्शन गै निं होए। ज्यूं लगा बल्गन जे मनिस्टर साह्ब आखन लगे ‘भई भले आदमी दी सफारश करन लाई दी ऐ जिसी समें दी पबंदी गै नेईं भाखी! नेह् आदमी दा कम्म बी केह् करना!’ में उ’नेंगी समझाया जे तुसेंगी कोई बड़ी मजबूरी आई पेई होनी, नेईं तां तुस आए बगैर निं से रौंह्दे। पर मिस्टर साहब दा मूड किश खराब गै रेहा। हुन किश चिर बल्गना पौना ऐ उं’दा मूड ठीक होने लेई’। तुसें गी मसूस होंदा ऐ जे एह् सच नेईं होई सकदा। तुस केह्ड़े लाटी खान ओ, पर उ’नें गल्ल आखी इस ढंगै ने ऐ जे तुस दुबधा च पेई जंदे ओ। होई सकदा ऐ ओह् सच गै आखा दे होन ते तुस अगली बारी डरी-डरियै उं’दे कन्ने अपने कम्मै बारी गल्ल करदे ओ।